Zimsko održavanje autocesta na nekim dionicama počinje već sutra, a na većini ostalih 1. studenoga, no HAC-ONC još nema ugovorenu zimsku službu. Ove godine HAC-ONC imao je po dva javna nadmetanja i za kamione i za posipače te plugove. No sva su ta nadmetanja poništena.

Samo po jedna ponuda

U upravi HAC-ONC-a kažu da su na prvom nadmetanju za kamione, od 29. travnja, donijeli odluku o odabiru samo za četiri tehničke jedinice održavanja (TJO) jer su za njih dobili ponude u okviru procijenjene vrijednosti. Za osam jedinica nadmetanje je poništeno jer su za svaku od njih dobili po jednu ponudu, a svaka od njih je bila znatno viša od procijenjene vrijednosti. Tako je, primjerice, procijenjena vrijednost za TJO Lučko bila 451 tisuća kuna, a iznos jedine ponude bio je čak 831 tisuća kuna. Na ponovljenom nadmetanju za tih osam TJO-a, objavljenom 11. kolovoza, jedna je tvrtka uložila žalbu na natječajnu dokumentaciju koju je Državna komisija za kontrolu javne nabave prihvatila.

No to je sve odužilo postupak pa su u HAC-ONC-u poništili i to nadmetanje jer bi ono bilo okončano nakon što bi zimsko održavanje već počelo. Stoga će u HAC-ONC-u kamione za osam TJO-a ugovoriti bez javnog nadmetanja, no pozvat će, tvrde, sve tvrtke koje su sudjelovale na poništenim nadmetanjima da u pregovaračkom postupku dostave svoje ponude. U HAC-ONC-u sumnjaju u kartelsko dogovaranje tvrtki koje se javljaju na nadmetanja za zimsku službu pa su ih prijavili Agenciji za zaštitu tržišnog natjecanja. Agencija je, kažu u upravi HAC-ONC-a, taj slučaj proslijedila Državnom odvjetništvu. HAC-ONC je pak DORH-u prijavio misterioznu češku tvrtku DAB Signum koja se žalila na prvo nadmetanje za posipače soli i plugove.

Pomoć veleposlanstva

Zbog žalbe Čeha odužio se taj postupak nabave pa su ga u HAC-ONC-u poništili 2. kolovoza jer ne bi na vrijeme uspjeli dobiti posipače i plugove s hidraulikom. Preko hrvatskog veleposlanstva u Češkoj saznali su da tvrtka DAB Signum uopće ne postoji. Zato sumnjaju da je netko izmislio tu tvrtku i uložio u njeno ime žalbu kako bi ih spriječio u nakani da kupe vlastite posipače i plugove. Na ponovljenom nadmetanju, na kojem su tražili plugove i posipače bez hidraulike jer je za njih rok isporuke 45 dana, dok je za one s hidraulikom rok 90 dana, ponovno je jedna tvrtka uložila žalbu pa je i taj natječaj poništen 2. o. mj. jer ne bi mogao biti okončan na vrijeme. Stoga HAC-ONC namjerava taj posao, vrijedan oko 6,5 milijuna kuna, ugovoriti bez javnog nadmetanja s tvrtkama Rasco i R-Pim, koje su im jedine, tvrde, dale garanciju za isporuku opreme na vrijeme.

>>Mogu ostati u HAC-ONC-u iako nisu dobro radili svoj posao

>>Švaljek: Zagrebačka zimska služba je jedna od najboljih u Europi